Ine Louise Gressetvold



Den 26. mars mistet vi vår aktive og gode soroptimist, Ine. Hun ble bare 56 år gammel.   
Hun er dypt savnet.

Ine ble født i Drammen 16. desember 1968. Like etter flyttet familien til Stjørdal, hvor Ine vokste opp. Hun var ei aktiv jente, både som speiderjente og som musikant. Hun bodde i et trygt og godt miljø og stiftet vennskap som varte hele livet. Familien på fire dro hver sommer på teltferie til ulike land i Europa, slik at Ine ble tidlig glad i å reise og nysgjerrig på ulike lands kulturer.

Etter at hun avsluttet videregående skole på Stjørdal fortsatte Ine studiene på Norges Tekniske Høgskole (NTH). Hun begynte på Bergavdelingen, som den gang var dominert av gutter. I dette miljøet trivdes hun og hadde i løpet av studietiden praksis ved ulike gruver i Nord-Norge.

Etter studiene fikk Ine jobb i Statens Vegvesen og ble der i 20 år. I disse årene var hun med på flere av de store vegprosjektene i Trøndelag. Hun var faglig dyktig og ble avholdt på grunn av sitt vennlige vesen og faglige tyngde. Ine tok ansvar og ble byggeleder.

I denne tiden ble hun samboer med Sigbjørn, og de skapte et åpent hus sammen. Hele storfamilien var inkludert der. Sammen reiste Sigbjørn og Ine på reiser til mange eksotiske steder.

De siste årene arbeidet hun i Multiconsult. Firmaet var stolt og glad da Ine ønsket å jobbe i firmaet. Ine var også glad i å male og gikk på flere malekurs som voksen.

I 2004 ble Ine soroptimist. Hun var et aktivt medlem i klubben og tok på seg ulike verv. Hun prioriterte medlemsmøtene, selv om jobben medførte en del reisevirksomhet. Ines datakunnskaper var virkelig en hjelp for alle medlemmer i klubben. Hvis det oppstod et dataproblem – og det kunne skje ofte – var Ine god å ha. Vi fikk alltid at svar med et smil. Vi visste at Ine var til å stole på.

Høsten 2023 ble hun alvorlig syk. Våren 2024 så det ut som at Ine var kreftfri og hun begynte å jobbe igjen. Dessverre kom kreften tilbake høsten 2024, og behandlingen hadde ikke lenger ønsket virkning. Også i denne sykdomsperioden var hun med oss og viste interesse for klubbarbeidet.

Vi minnes en god kollega.